131. löggjafarþing 2004–2005.

Þskj. 404 — 270. mál.

Svar

utanríkisráðherra við fyrirspurn Guðrúnar Ögmundsdóttur um diplómatavegabréf.

Fyrirspurnin hljóðar svo:

1.	Hvaða reglur gilda um íslensk diplómatavegabréf? Hverjir hafa slík vegabréf og hversu margir?

2.	Hvaða reglur gilda um diplómatavegabréf annars staðar á Norðurlöndum og eru þing
menn þar og annars staðar í Evrópu með slík vegabréf?

1. Gildandi reglur um diplómatísk vegabréf, nr. 55/2004, voru birtar í B-deild Stjórnar
tíðinda og segir þar í 2. grein:

Þessir aðilar einir geta fengið diplómatísk vegabréf:

1.	Forseti Íslands.

2.	Fyrrverandi forsetar Íslands.

3.	Forseti Alþingis.

4.	Hæstaréttardómarar.

5.	Ráðherrar.

6.	Biskupinn yfir Íslandi.

7.	Starfsmenn utanríkisþjónustunnar skv. 1.–5. flokki 8. gr. laga nr. 39/1971 og þeir aðrir starfsmenn hennar sem reglur ráðuneytisins kveða á um.

8.	Ráðuneytisstjórar.

9.	Aðstoðarmenn forsætis- og utanríkisráðherra.

10.	Umboðsmaður Alþingis.

11.	Ríkisendurskoðandi.

12.	Ríkissaksóknari.

13.	Ríkissáttasemjari.

14.	Ríkislögreglustjóri.

15.	Ríkislögmaður.

16.	Aðalbankastjórar Seðlabankans.

17.	Nánustu fylgdarmenn forseta Íslands, þegar þeir eru í fylgd með forseta.

18.	Þeir sem gegna meiri háttar trúnaðarstörfum fyrir Ísland, í fjölþjóðlegum ríkjasam
tökum.

19.	Þeir listamenn sem um langt skeið hafa skarað fram úr á alþjóðavettvangi og öðlast hafa heimsfrægð. Ákvörðun er háð samþykki utanríkisráðherra.

20.	Fyrrverandi forsætis- og utanríkisráðherrar.

21.	Fyrrverandi starfsmenn utanríkisþjónustunnar úr 1. og 2. flokki, sbr. 8. gr. laga nr. 39/1971, sem látið hafa af störfum fyrir aldurs sakir.

22.	Makar þeirra sem taldir eru í 1.–21. tölul. og börn þeirra sem taldir eru upp í 7. tölul. en þó að því tilskildu að þau hafi ekki náð 20 ára aldri.

Alls hafa 465 einstaklingar diplómatavegabréf samkvæmt þessum lista.

2. Á Norðurlöndum gilda sömu reglur og hér, þ.e. að forsetar þinganna fá diplómata
vegabréf, í Noregi og Svíþjóð einnig varaforsetar. Í Svíþjóð fá fulltrúar í utanríkismálanefnd einnig diplómatavegabréf og í Danmörku fá þau einnig þeir þingmenn sem sitja mikið af fundum erlendis, t.d. í Brussel, og þeir sem fara til ríkja þar sem ástand má teljast var
hugavert. Aðrir þingmenn fá þjónustuvegabréf (í Noregi sérvegabréf).

Í Frakklandi, Ítalíu, Bretlandi og Hollandi fá þingmenn ekki diplómatavegabréf. Í Frakk
landi munu formenn utanríkismálanefndar og hermálanefndar þó fá diplómatavegabréf og einnig geta franskir þingmenn fengið diplómatavegabréf tímabundið, í undantekningar
tilvikum.

Í Grikklandi, Írlandi, Portúgal, Albaníu, Búlgaríu, Serbíu og Svartfjallalandi eiga þing
menn rétt á diplómatavegabréfum. Þingmenn frá Möltu fá ekki diplómatavegabréf nema þeir sem sitja á Evrópuþinginu. Á Spáni geta þingmenn sótt um diplómatavegabréf, en fæstir munu kjósa að gera það.